- Gounidet ho-peus un êl-mad arall, é laras Kling.  - Nen vennan ket ! é respontas taer Eileen.  - Penoaz é laret, « nen vennan ket » ? Kaset oh én ur léh danjéruz a  kêr.  - Hebous, émé hi.  - … eid jiboesaad un den fall hag en-eus lahet dija dan nebeutan…  - Hebous, Bert ! émé hi kriùoh.  - Pérag ?    Ind a oa  én un ostaleri vihan italian, tost da g/Calms point Bridge.  Trihùeh eur hag ugent é oa. Eileen en-doé hoah daou-ugent munut éraog  arru dan eil komisariat ha tri-ugent. Ma gonte pemp munut eid  dreuzein ar pont, pemp munut arall eid arru bitag ar homisariat, é  chomé hoah déhi amzér da zèbrein. Med merhad ne rahé ket. En he michér  he-doe guélet penaoz ar hov lein a sikouré é anienn jiboésourez.    He guiskamant gast a oa én he sah ged he material polisourez. Kling a  laras hoah :  - Prométein a ran deoh ne jablin ket an afér. Me vo…  - Ne vennan ket, nann !  - Du-zé é vin nameid pa vo daù !  - Ne gomprenez ket, é guirioné !  - Red eo din anzaùein eo diêz dein da gompren.  - Bert, noh ket ur bolisour bennag eidoun-me…  - Mad é ouian.  - Boud oh ma…    Ne ouie ket mui pesort gir é falle dehi lâred : garanté, goaz, an hani  mé gar ?  - Ma GB ous.  - Ho petra ?  - Ma Gansort ar Vuhé.  - Spi  am-eus mad. Just é-roalh é fall dein…  - Sod ous pé bétra zo ? é trohas hi. Mé zo un archérez hag am-eus ur  labour eid obér. Neo ket oh afér.  - Eileen, krèdein a …  - Pétra krèdez ? E vin tréhet ur uéh hoah ?  - A betra é komzet ?  - Nen laoskin ket ma zraillein ur uéh arall ! Gelloud a ri boud sur.  Ean a he sellas heb komz.  - Ar uéh-man é tennin eid lahein !  Ean a huanadas doun.  - Ar spaghetti-ze nint ket mad, émé hi.  - Da ped eur é véh du-zé ?  - Seih eur.  - E-men é labouréh ?  - Ér Larrys bar. É korn Fairview ged ar peùarved retér.  - An dén é lareh, Shanahan, mad eo ?  - Spi am-eus, ya. Krèdein ri é vo mad ar hafé aman ? Penaoz ho-peus  gréet eid kas Annie kuit ag an afér ?  - Nam-eus ket…  - Ne gemmhen ket kant Shanahan eid unan Annie hebken, Bert.  - Ne veet ket kounnaret, Eileen…  - Noun ket kounnaret, é respontas hi ged ur vouéz yen skorn. Nameid  ne blij ket din ar péh ho-pes  gréet. Petra é krèdeh ? é véh ma  salvér ? ma nhellan ket gobér ar labour hebous ?  - Dén erbed en-eus laret guéh erbed…  - Gelloud a ran gobér ar labour-man, émé hi.  Ean a he sellas én he daoulagad.  - Gelloud a ran, émé hi ur uéh aral.        Ж    Ne falle ket dehoñ kuhed an tammou é léhiou mèn é vehent kavet ré êz,  met ne falle kenneubeud ou kuhed é léhiou é-mèn ar polis a hortohé lod  a suhunou eid ou havoud. Ur hoari spis ha danjéruz é oa.  Lakad an  tammou e léhiou dishaval, dibabet mad, heb boud guélet ged dén erbed,  èl-rézon.    Lakeit en-doé an tamm ketan a-dran un ostaléri tost da g/Culver, tost  dar huéhved, é chonj ind a leinahé ou foubellennou éraog cherred, ha  nesen un dén bennag a uélahe ar bruched ha gervel ar polis. Ne venné  kenneubeud leuskel ar prouennou kuhed é lehiou ré bell unan ag é gilé,  pedeguir e oa poézuz aveitoñ ma chomahé an afér lokal tré, én ur  hartér unan, labour ur  homisariat unan.    Red é oa, revétoñ, é kavahé ar polis an tammou ol én daou pé dri déi.  Dar poent-zé, ean a vehé pell, pell tré.  Ean a bleiné ér strêdou, goustadig, én ur hlask léhiou kuh.  An tammou aral ag ar horf : ar penn, an divréh, an daouarn, an tu izél  ag ar horf a oa lakeit àr ur ballin én é houfr a-dran.  Lein é oa ar riblennou-strêd a vugalé.  Goudé boud klasket, é kavas un hent-dall étré ur supermarhad hag ur  savadur braz. Ean a dreménas diou  uéh eid selled guel. Un dén a vutuné  é-barh an hent-dall. Ean a ias kuit nesen, hag a zas en-dro diou, tri  guéh, bétag é voé ar riblenn-strêd hag an hent-dall goullé a-béh. É  uétur a ia abarh an hent-dall. Ean a drohas ar hefluskér, a ias kuit  doh ar uétur hag a zigoras ur valijenn teo, alhuéet bétag breman. Ean  a dennas ur vréh, hag a ias buan dar boubellen tostan é-men é laoskas  koéhein ar vréh. Ér uétur é tas éndro, a ziblas hag a ias doh an hent-  dall kuit,  goustadig, é toned a-gil, da heul ean a rudelas àr ar strêd  a iê kuit doh ar Stem.  « Ha daou » é chonjas ean.      Ж  .